Na temelju članka 23. stavka 4. i članka 35. Zakona o održivom gospodarenju otpadom („Narodne novine“ broj 94/13, 73/17, 14/19. i 98/19) i članka 31. Statuta Općine Legrad („Službeni glasnik Koprivničko-križevačke županije“ broj 5/13, 2/18, 19/18. i 2/20), Općinsko vijeće Općine Legrad na 37. sjednici održanoj 9. studenoga 2020., donijelo je

**ODLUKU**

**o davanju reciklažnog dvorišta na upravljanje**

**Članak 1.**

Općina Legrad (u daljnjem tekstu: Općina) provela je projekt izgradnje i opremanja „Reciklažnog dvorište Legrad“, Referentni broj ugovora KK.06.3.1.03.0117 uz sufinanciranje bespovratnim sredstvima Europske unije iz Kohezijskog fonda u financijskom razdoblju 2014.-2020. te izgradila reciklažno dvorište na zemljištu u vlasništvu Općine, na katastarskoj čestici broj k.č.br. 4891/1, k.o. Legrad.

**Članak 2.**

Odlukom o davanju reciklažnog dvorišta na upravljanje (u daljnjem tekstu: Odluka) reciklažno dvorište iz članka 1. ove Odluke povjerava se na upravljanje trgovačkom društvu Komunalac d.o.o., Mosna 15, Koprivnica, OIB: 41412434130, koji na području Općine Legrad obavlja poslove prikupljanja miješanog komunalnog otpada.

Uvjeti i opseg upravljanja reciklažnim dvorištem te međusobna prava i obveze Općine i Komunalca d.o.o. Koprivnica utvrdit će se ugovorom.

**Članak 3.**

Komunalac d.o.o. Koprivnica je dužan organizirati rad i funkcioniranje reciklažnog dvorišta sukladno odredbama Zakona o održivom gospodarenju otpadom i ostalim podzakonskim propisima koji reguliranju gospodarenje otpadom te istim upravljati pažnjom dobrog gospodara.

Komunalac d.o.o. Koprivnica je dužan najmanje jednom godišnje Općinskom vijeću Općine Legrad podnijeti izvješće o upravljanju reciklažnim dvorištem, prikupljenom i prodanom otpadu te o ostaloj problematici vezanoj uz rad reciklažnog dvorišta.

**Članak 4.**

Ovlašćuje se općinski načelnik Općine Legrad za potpisivanje i provedbu ugovora iz članka 2. stavka 2. ove Odluke kao i za donošenje provedbenih akata potrebnih za uredno funkcioniranje reciklažnog dvorišta.

**Članak 5.**

Ova Odluka objavit će se u „Službenom glasniku Koprivničko-križevačke županije“ i na mrežnim stranicama Općine Legrad.

**OPĆINSKO VIJEĆE OPĆINE LEGRAD**

**KLASA: 351-01/20-01/01**

**URBROJ: 2137/10-20-1**

**Legrad, 9. studenoga 2020.**

**PREDSJEDNICA:**

**Snježana Kuzmić v.r.**